google/wiki40b huggingface dataset:
Sarkofag

En sarkofag er en monumental likkiste, særlig av stein og ofte utsmykket med relieffer, inskripsjoner og annet. Liket legges enten direkte ned i sarkofagen, eller i en mindre kiste som så plasseres i den.

Historikk

Ordet sarkofag kommer fra det latinske  sarcophagus, som igjen stammer fra det greske σαρκοφαγος dannet av ordene sarx som betyr «kjøtt», og phagos som betyr «ete». Navnet «kjøtteter» kommer fra Herodot som mente at sarkofager opprinnelig var laget av en spesiell type stein, kalt sarkofag, fordi den raskt brøt ned liket. Dette er ikke korrekt, men dersom sarkofagen er laget av kalksten og kroppen legges rett ned i den, vil forråtnelsen normalt skje raskere enn ellers. Etter hvert ble det brukt forskjellige steinsorter, blant annet porfyr, som var den dyreste og sjeldneste sorten, til keisere.
De eldste sarkofagene var enkle stenkister, uten noen spesiell dekor. Etter hvert begynte man å dekorere dem med relieffer og flere steder også å innlemme dem som en del av et større monument eller gravminne. En meget berømt sarkofag er Alexandersarkofagen fra siste halvdel av 4. århundre før Kristus som er i Det arkeologiske museet i Istanbul. Også Tutankhamons gullsarkofager er verdensberømte.

Kristne motiver

Kristne motiver på sarkofager finner vi fra ca. år 250. En av de eldste er fra Santa Maria Antiqua. Her finner vi scener fra fortellingen om Jonas og fra Jesu dåp. Her finnes også tre hedenske motiv. Rundt år 300 får vi en selvstendig kristen sarkofagkunst.

Annen betydning

Ordet sarkofag blir ofte brukt om store, dekkende «kapper» eller «lokk» av betong, blant annet betongstrukturen som innkapsler atomkraftverket i Tsjernobyl for å isolere radioaktivieteten fra den ødelagte reaktoren, og om den betongkappen den svenske regjeringen foreslo å tildekke vraket av MF Estonia med.
Geir Moen

Bakgrunn

Geir Moen er oppvokst i Moss i Østfold. Han var en habil fotballspiller som guttespiller, men var mest kjent for sin hurtighet. Han bestemte seg for å bli sprinter.
Han har senere arbeidet som trener ved Wang videregående skole, deretter som markedssjef i Hydrolift.

Tidlig karriere

18 år gammel var Moen med på sitt første internasjonale mesterskap, da han fikk plass på det norske stafettlaget i junior-EM. Året etter, under NM på Byrkjelo i 1988, vant han sitt første norske mesterskap for seniorer, på 200 meter. Han fikk sølv på 100 meter samme år.

1994 Europamester

Hans fremste prestasjoner kom under europamesterskapet i friidrett i Helsingfors i 1994, da han vant 200 meter og tok sølv på 100 meter. For disse prestasjonene ble han tildelt Stiftelsen Morgenbladets gullmedalje (Aftenpostens gullmedalje).

1995 Verdensmester

I 1995 ble han verdensmester innendørs på 200 meter. 
Moens personlige rekorder er 10,08 på 100 meter og 20,17 på 200 meter. Dette var norsk rekord på 200 meter frem til 22. september 2007, da norsk-gambiske Jaysuma Saidy Ndure slettet rekorden med et løp på 19,89. Også Moens 10,08 på 100 meter var norsk rekord, frem til 7. august 2007. Da ble også den slått av Ndure med tiden 10,07.
Han vant kongepokalen i 1995 etter norsk rekord på 200 meter, og året etter for norsk rekord på 100 meter.
Ceruchus piceus

Utseende

En nokså liten (10-15 millimeter), blankt svart, flat og avlang hjortebille. Hannens kjever er noe forstørrede, rette og framstrakte. Dekkvingene har dype punktstriper.

Levevis

Ceruchus-artene er skogsinsekter som er knyttet til gammel skog – svarthjorten som forekommer i Norge er regnet som en utpreget urskogsart. De europeiske artene er knyttet til løvtrær. Larvene spiser trefibre, som er svært næringsfattige, og utviklingen går derfor ganske langsomt – de kan bruke 3-4 år eller enda lengre på larveutviklingen. Til slutt forvandler larven seg til en puppe i et kammer fôret med opptygde trefliser. De voksne insektene er forholdsvis kortlivede og spiser lite, men de kan ta til seg noe nektar og saft fra frukt. De er aktive om natten.

Utbredelse

Arten er utbredt i Nord-Amerika, fra Ontario og Quebec i nord til West Virginia i sør.
Arbeidskontrakt

En arbeidskontrakt er en kontrakt mellom arbeidsgiver og arbeidstaker. Ifølge arbeidsmiljøloven har alle krav på skriftlig arbeidskontrakt – selv om man bare er ansatt for en kortere periode. Loven stiller også krav til arbeidskontraktens innhold.
Norgesmesterskapet i orientering 1971

Norgesmesterskapet i orientering 1971 bestod av flere arrangementer som i 1971 kåret norgesmestere i orientering.
Hovedmesterskapet ble arrangert i Balsfjord 29. august. Kongepokalene ble vunnet av Ingrid Hadler og Åge Hadler.
Ylläs–Levi Ski Marathon 2019

Ylläs–Levi Ski Marathon 2019 var et 70 km langt skirenn, som gikk fra Ylläs til Levi i Lappland nord i Finland. Dette var tredje gang rennet var en del av Ski Classics.
I tillegg til Ski Classics-rennet på 70 km ble det arrangert et langrenn på 55 km, dette ble vunnet av Petteri Mattila (herreklassen) og Niina Virtanen (kvinneklassen).
Andreas Christian Bull

Liv

Han var sønn av presten Nils Rosing Bull (1767–1842) og Christiane Elisabeth Hansen (1775–1848). Faren var sogneprest i Støren. I 1819 ble han student fra Trondheim katedralskole og i 1823 cand. theol. med utmerkelse. I 1824 ble han utnevnt til residerende kapellan i Støren.
Etter professor Stener Johannes Stenersens død i 1835 søkte Bull på det ledige professoratet sammen med Christian Keyser. Keyser ble utnevnt 26. august 1836, men da også professor Svend Borchmann Hersleb døde samme år, fikk Bull en ny mulighet. 2. mars 1837 ble han utnevnt til Herslebs etterfølger, men han rakk aldri å tiltre professoratet, siden han døde måneden etter.
Noen av Bulls brev til rektor Frederik Moltke Bugge er utgitt i Historiske samlinger (1907).
Piker, vin og sang

Handling

Urban Tassing (Herodes Falsk) gir ut mannfolkblader, mens søsteren Susanne (Anette Grønneberg) holder en seriøs profil. Hun er gift med Stig Benny Tyllingseter (Anders Tangen), en frafallen sokneprest i Frogner menighet. Kurt Uglesett (Tom Mathisen) er fotograf og Urbans venn, og i resepsjonen sitter Russland-importerte Marika (Siv Hulleberg) – bladet Ekstases svar på Lek-Linda.
Handlingen er konsentrert rundt forlagshuset Hibischus A/S og dets to arvinger.
Cymophorus

Utseende

Nokså små (ca. 10 millimeter), avlange, svarte gullbasser, gjerne med gulaktig flekker på dekkvingene. Dekkvingene er noe innsnevrede bak "skuldrene" slik at disse blir noe utstående.
Oversiden kan være dekket av brunlige skjell. På bakkroppen er bakhjørnene på det nest siste leddet trukket ut til en påfallende pigg på hver side som stikker ut bak dekkvingene.

Utbredelse

Slekten er utbredt i Afrika.
Turkvizyon-2013 (Kirgisistan)

Turkvizyon-2013 var den første utgaven av en kirgisisk sang- og musikkonkurranse som ble arrangert med det formål å velge landets representant til Tyrkvisjonens sangkonkurranse. Konkurransen ble kringkastet av KTRK, KTRK Muzika og Piramida TV og arrangert i samarbeid med den tyrkiske musikkanalen Türk Müzik Birliği. Finalen ble avholdt den 16. november 2013.
Programlederne for konkurransen var Sanşar Mikijev og Dariya Santaşeva. De elleve finalistene ble valgt ut av en jury i en semifinale. Finalen ble avgjort av en kombinasjon av SMS-stemmer og en jury, og vinneren ble gruppa Çoro.
Dilettant

Dilettant (fra italiensk: dilettare, «glede (seg), nyte», egentlig «en som nyter») er opprinnelig en italiensk betegnelse på en aristokrat som engasjerer seg i vitenskap, kunst, kultur, litteratur og andre interesser som tidtrøyte; sammenlign med amatør; det er person som sysler med et fag uten å ha sakkunnskap. Gjennom renessansen og opplysningstiden har dilettanter hatt stor betydning både som meséner og tenkere.
Dagens betydning på norsk er hovedsakelig den samme som for ordet amatør, og således nedlatende. I dag har ordet en tydelig nedsettende betydning: som fusker i faget, en forfatter som i stil, tankegang er ubehjelpelig, overfladisk.
Augusta National Golf Club

Medlemskap

Augusta National har til enhver tid rundt 300 medlemmer. Medlemsavgiften skal angivelig ligge på mellom 25 000 og 50 000 dollar. Medlemskap gis kun ved invitasjon; man kan ikke søke om å bli medlem. Ingen kvinner har noen gang blitt invitert til å bli medlem, men kvinner kan spille på banen som gjest av et medlem.
VM i vektløfting 2006

VM i vektløfting 2006 ble arrangert i Santo Domingo i Den dominikanske republikk i perioden fra den 30. september til 7. oktober.
Go Yo-han

Landslaget

Han ble tatt ut i Sør-Koreas tropp til VM i fotball 2018 i Russland.
Amylopektin

Amylopektin er et polysakkarid som inngår som en av to komponenter i stivelse, den andre komponenten er amylose.
Amylopektin er i likhet med amylose bygget opp av glukose med lineære α(1→4) bindinger, og forgrener seg med α(1→6) bindinger for hver 24. til 30. glukoseenhet. Det spaltes av enzymet amylase som finnes i spytt og bukspytt. Amylase «klipper av» parvise glukoseenheter (altså disakkarider) fram til hver forgrening. Ved forgreningen så stopper spaltingen, og det blir da dannet svært forgrenede molekyler som blir en del av dekstrinet (også et polysakkarid), som må spaltes videre til glukose av et annet enzym i kroppen, isomaltase.
Friidrett under Stillehavslekene 1995

Friidrett under Stillehavslekene  1995. Friidrett var en av flere sporter som var med i de tiende stillehavslekene som ble arrangert i Papeete i Fransk Polynesia i perioden 25. august til 5. september 1995. Det var tiende gangen som friidrett var med på programmet under stillehavslekene. Det var førtito øvelser, tjuetre for menn og nitten for kvinner. Fiji ble beste nasjon med fjorten gullmedaljer foran Ny-Caledonia med ti
InterMedia

InterMedia er et tverrfaglig forskningssenter ved Universitetet i Oslo som arbeider i grenselandet mellom design, kommunikasjon og læring i digitale omgivelser.
Lgov

Lgov (russisk: Льгов) er en by i Kursk oblast i Russland. Den ligger ved elva Sejm (ei sideelv til Desna), rundt 60 km vest for Kursk. Innbyggertall: 22 900 (est. 2005), 23 783 (folketelling 2002), 25 643 (folketelling 1989).
Byen Lgov ble første gang nevnt i en krønike i 1152 under navnet Olgov, en avledning av det russiske navnet Oleg. Lgov ble jevnet med jorden av mongolene. I 1669 ble Lgov-klosteret bygget på stedet til den tidligere byen. Klosterets sloboda fikk innvilget byrettigheter som byen Lgov i 1779.
Permittenttrafikken

Permittenttrafikken var transitteringen av tyske soldater på permisjon med jernbane gjennom Sverige under andre verdenskrig. Trafikken pågikk i perioden juli 1940 til august 1943. Togene ble av svensker ofte kalt for «tysktåg».

Beskrivelse

Etter at Tyskland hadde invadert og okkupert Norge og den norske regjeringen hadde gått i eksil i Storbritannia ble det innledet forhandlinger mellom de svenske og tyske regjeringene. Gjennom okkupasjonen av Danmark og Norge fikk Tyskland en maktstilling som kunne utnyttes for å få den svenske samlingsregjeringen til å godta deres krav om bruk av svenske jernbaner for troppetransport. Den 17. juni ble det understreket fra høytstående militært hold i Berlin overfor den svenske ambassaden at et negativt svar på det tyske kravet om transittering skulle medføre tvångstiltak, trolig av militær art.
Den 26. juni 1940 begynte den såkalte hesteskotrafikken (ruten så ut som en hestesko på kartet) fra Trondheim til Narvik via Storlien-Östersund-Riksgränsen. Denne første trafikken handlet ikke om permisjoner, det var rene troppeforflyttninger. Den 8. juli 1940 kom Sverige og Tyskland overens om å la «permittenter» (dvs. tyske soldater på permisjon) ferdes til og fra Tyskland på svenske jernbaner.
Trafikken ble dog raskt utvidet til å gjelde flere typer transporter, også krigsmateriell. Denne trafikken kom til å pågå i drøye tre år og omfattet totalt om lag 2,1 millioner soldatreiser, cirka 100 000 togvognlaster med krigsmateriell og opptok tidvis 10 % av det svenske jernbanenettets transportkapasitet. De fleste togene gikk strekningen Trelleborg–Kornsjø og en del Trelleborg–Narvik. Fra Krokom, som var et knutepunkt for togtransportene, kunne de tyske soldatene også ta seg til Haparanda.
I juni 1941 gav den svenske regjering tillatelse til at en fullt stridsutrustet tysk divisjon, den 163. infanteridivisjonen ble transportert gjennom Sverige, fra det sørlige Norge til det nordlige Finland. Denne forflyttningen var, til forskjell fra permittenttrafikken, godt overvåket av svenske militære styrker.
Norsk Skog- og Jordbruksarbeiderforbund

Norsk skog- og jordbruksarbeiderforbund var et forbund for de som arbeidet med skogbruk og jordbruk. Det ble stiftet på Elverum 25. februar 1912. Forbundet brøt sammen i 1924 og medlemmene ble oveført til Norsk Papirindustriarbeiderforbund. I 1927 ble Norsk Skog- og Landarbeiderforbund opprettet for den samme målgruppa.
Tor Dybo

Tor Dybo (født 1957) er professor i musikkvitenskap ved Universitetet i Agder (UiA), Institutt for rytmisk musikk med særlig ansvar for etnomusikologi, jazz- og populærmusikkforskning. Som del av sine arbeidsoppgaver ved UiA leder han Ph.d.-programmet ved Fakultet for kunstfag og Ph.d.-spesialiseringen i utøvende rytmisk musikk. Dybo er også leder av forskningsenheten Popular Music Research Unit at UiA.
Tidligere har Dybo vært henholdsvis førsteamanuensis (1995–2003) og professor (2003–2004) i musikkvitenskap ved Nord universitet (daværende Høgskolen i Nesna) innenfor etnomusikologi, jazz- og populærmusikkforskning. I tillegg var han i perioden 2005–2009 professor II i musikkvitenskap ved samme institusjon.
I perioden 1990–1994 var han forskningsrådstipendiat ved Institutt for musikk, NTNU, på KULT-prosjektet Den norske jazzsyntesen (KULT står for «Kultur og tradisjonsformidlende forskning»). Dybo disputerte i 1995 for dr.art.-graden i musikkvitenskap ved Universitet i Trondheim (nåværende NTNU) på avhandlingen Jan Garbareks musikk i en kulturell endringsprosess. Avhandlingen ble i 1996 omarbeidet til bok, utgitt på Pax forlag med tittelen Jan Garbarek – Det åpne roms estetikk.
I tillegg har Dybo publisert en rekke vitenskapelige arbeider nasjonalt og internasjonalt om jazzanalytiske, populærmusikalske og etnomusikologiske emner. I henholdsvis 2012 og 2013 utga Dybo følgende bøker på Akademika forlag: Musikk, politikk og globalisering (Tor Dybo og Kjell Oversand red.) og Representasjonsformer i jazz- og populærmusikkanalyse.
Eclipta

Utseende

Middelsstore, spinkle, gulbrune til svarte trebukker, pronotum og dekkvingene kan være mer eller mindre rødgule eller kan ha gule tegninger. Hodet er noe snuteaktig forlenget mellom antennefestene. Antennene er nokså kraftige, kortere enn kroppen. Pronotum er sylindrisk til tønneformet, vanligvis noe lengre enn bredt. Dekkvingene er smale, innsnevrede i midten, vanligvis tvert avskårne bak, men hos noen arter er de tilspissede og forkortede. Beina er nokså lange, lårene litt klubbeformede.

Utbredelse

Slekten er vidt utbredt i Mellom- og Sør-Amerika, med flest arter i Brasil.
Shimabara-opprøret

Shimabaraopprøret (japansk: 島原の乱, shimabara no ran) var et væpnet opprør rundt den nåværende byen Shimabara på vestre Kyushu i Japan som varte fra 1637 til 1638. Opprørene var for det meste katolske kristne bønder, men også herreløse samuraier, ronin, sluttet seg til opprøret. Opprøret ble til slutt knust av Tokugawashogunatet som også fikk marin artilleristøtte av nederlandske fartøy.
Årsakene til opprøret var blant annet feilslåtte avlinger, hungersnød, og av vanstyre av daimyoen, den lokale lensherren. Daimyoen tok ut høye skatter av befolkningen og de som ikke kunne betala skatten ble levende brent. Fra å ha begynt som et bondeopprør, utviklet opprøret seg raskt til en religiøs krig. Shimabarahalvøya hadde en stor andel kristne som tok opp våpen mot shogunatet, som hadde forbudt kristendommen over hele Japan i år 1614. Mange opprørere stred også under stridsbannere som avbildet Jesus og jomfru Maria.
Lederen for opprøret var Amakusa Shiro, en blott 17 år gammel samurai. Shiros menn inntok borgen Hara sør på Shimabarahalvøya, og Tokugawastyrkene svarte med å beleire borgen. Shogunatet seiret til slutt og fikk også hjelp av nederlandske fartøyrt som utsatte borgen og opprørerne for tungt bombardement.
Etter opprøret måtte kristne japanere utøve sin religion i hemmelighet, så kalte kakure kirishitan («skjulte kristne»), frem til 1850-årene. Katolske portugisere ble utvist fra landet, noe som førte til at nederlenderne, som takk for at de hjalp myndighetene med å slå ned opprøret, ble det eneste vesterlendingene som fikk tillatelse til å drive handel med Japan.
Kleopatra III av Egypt

Bakgrunn

Kleopatra IIIs onkel Ptolemaios VIII Fyskon styrte Egypt i triumvirat sammen med hennes foreldre fra rundt 170 f.Kr. og til 164 f.Kr. Fra det tidspunkt forviste han Kleopatra II og Ptolemaios VI Filometor fra Egypt. Han ble snart nødt til å abdisere. Kleopatra IIIs foreldre gjenerobret tronen og beholdt makten i bortimot tyve år inntil 145 f.Kr. I løpet av denne tiden ble Kleopatra III født, en gang rundt 161/160 f.Kr. Hennes søsken var Ptolemaios Eupator, Kleopatra Thea og antagelig også Berenike.
Etter at hennes far døde i 145 f.Kr. fra skader han fikk i krigen i Syria mot Aleksander I Balas, en motkonge i de dynastiske borgerkrigene i det hellenistiske Selevkideriket, ble hennes onkel Ptolemaios VIII Fyskon konge av Egypt igjen og giftet seg med hennes mor Kleopatra II.

Fellesstyre med moren og onkelen

Fyskon giftet seg først med hennes moren og hans søster Kleopatra II i 145 f.Kr., men det var politisk trekk. Ca 139 f.Kr. forførte onkelen sin niese, Kleopatra III, og giftet seg med henne, uten å skille seg fra Kleopatra II som ble rasende. Kleopatra II gjorde opprør mot ektefellen en gang rundt 132 f.Kr. Kleopatra III flyktet til Kypros i 130 f.Kr. sammen med Fyskon mens borgerkrigen raste i Egypt. Kleopatra II kontrollerte hovedsakelig hovedstaden Alexandria. I 127 f.Kr. var Ptolemaios VIII Fyskon i stand til å vende tilbake til Egypt i 127 f.Kr. med familien mens Kleopatra II flyktet til Syria hvor en annen av hennes døtre var gift med den rådende kongen.
Det samme året, etter ytterligere politisk manøvrering, endte Kleopatra II tilbake i Egypt. En formell forordning om amnesti fulgte i 118 f.Kr., men det var utilstrekkelig for å bedre kongedømmets evne til å regjere Egypt.

Etter Fyskons død

Den 28. juni 116 f.Kr. døde Ptolemaios Fyskon, og ble etterfulgt av Kleopatra III og den sønn som om hun enn måtte foretrekke. Hun foretrakk at den yngste Aleksander hersket sammen med henne, men folket i Alexandria krevde hennes eldre sønn Filomatros Soter, da guvernør på Kypros. Han tok da navnet Ptolemaios IX Lathyros, og styrte sammen med henne.
Kleopatra III må ha vært en viljesterk og samtidig vinglete dronning. De årene hun styrte innsatte og avsatte hun sine sønner gjentatte ganger, og ble således nødt til å drive krig med og mot dem. Den eldste sønnen ble således konge av Egypt hele tre ganger. Den yngste sønnen, Ptolemaios X Aleksander, som i utgangspunktet var hennes ynglingsønn, endte opp med å beordre Kleopatra III drept den 26. oktober 101 f.Kr. Først da kunne han styre som enehersker uten hennes bestemte innblanding. Det gikk ikke så bra. I 88 f.Kr. ble han jaget vekk fra Alexandria av rasende byborgere, og Ptolemaios IX Lathyros ble installert som konge og farao for tredje og siste gang inntil han døde i 81 f.Kr.
Barnetrygd

Barnetrygd er en ytelse som gis til foreldre med barn under 18 år som oppholder seg i Norge. 
Den moderne barnetrygden ble innført i 1946 under Einar Gerhardsens andre regjering. Før dette var en begrenset barnetrygdsordning for enkelte yrkesgrupper, betalt av arbeidsgiver, innført i desember 1944 av Vidkun Quislings andre regjering, (Lov om barnetilskott til visse arbeidstakere av 5.12.1944, som trådte i kraft fra 1.1.1945). Det var alt i 1937 lagt frem utkast til barnetrygdlov av Barnetrygdkomiteen som var nedsatt i 1934, men arbeidet med barnetrygd stanset opp på grunn av okkupasjonen.  1944-loven bygget på barnetrygdkomiteens arbeid, men var begrenset til pliktige medlemmer av syketrygden.  Loven ble opphevet av Stortinget under samlingsregjeringen, men en allmenn, behovsprøvd barnetrygd innført januar 1946 av Einar Gerhardsens første regjering.
Fram til 1970 var det bare enslige forsørgere som fikk barnetrygd for førstefødte barn. Gifte fikk barnetrygd fra og med barn nummer to. Den øvre aldersgrensen for barnetrygd ble satt opp fra 16 til 18 år fra og med mai 2000.
Barnetrygden er kr 1054 pr måned per barn (fra 1. mars 2019). Det gis like mye ytelse pr barn, og ordningen er ikke behovsprøvd på noen måte. Hovedregelen er fortsatt at barnetrygden utbetales til barnets mor.
Utbetalingen skjer fra måneden etter at barnet er født og varer til måneden før barnet fyller 18 år. Iverksettingen skjer automatisk så snart barnet er tildelt et fødselsnummer i folkeregisteret. Enslige forsørgere får barnetrygd for ett barn mer enn det de faktisk forsørger, men må søke om dette og dokumentere sin status som enslig forsørger.
Ordningen administreres av NAV, og det ble i 2018 utbetalt tilsammen 14,6 milliarder kroner til 721 000 mottakere av barnetrygd.
Alfred Nijhuis

Karriere

Alfred Nijhuis startet sin profesjonelle karriere i SC Enschede i 1984. Han har også spilt for ASC Schöppingen, MSV Duisburg, Urawa Reds og Borussia Dortmund.
Pokémon Pinball: Ruby & Sapphire

Spillets mål

Spillet har to forskjellige mål. Det ene er at en skal prøve å få flest mulig poeng, som lagres på ei liste over de beste poengsummene en har fått. Det andre målet er å fylle opp en pokédex som en kan se i menyen før en starter å spille sjølve spillet. Dette gjøres ved å skaffe pokémonene mens en spiller. Da vil informasjonen om disse lagres i pokedexen etter at spillet er slutt. En kan bare fange pokémon som dukker opp i Pokémon Ruby og Sapphire.

Spillets oppbygning

Før en starter sjølve spillet skal en velge mellom to forskjellige brett, med en del forskjeller.
Spillet er bygd opp som de fleste flipperspill er. En starter med å skyte ut en ball, i dette spillet en pokéball, som beveger seg gjennom et brett. Ballen beveger seg mot den nederste delen av brettet, og her er det et hol som en skal unngå at ballen går ned i. Rett ovenfor dette holet er det to flippere en kan få til å slå opp ved å nytte knappene på konsollen. Hvis en slår med disse på riktig tid, vil ballen bli slått oppover i brettet, og ikke falle ned i holet. Ved å slå med disse på rett tid kan en styre ballen i forskjellige retninger oppover brettet. Hvis ballen går ned i holet mange nok ganger er spillet slutt, og en har tapt.
Mens en spiller kan en prøve å oppfylle visse krav, for å låse opp spesielle moduser. Disse kan gi ekstrapoeng, og en kan fange nye pokémon til pokédexen. De spesielle modusene er en som gjør at en kan fange pokémon, en som lar en utvikle dem, en som gjør at en kan klekke egg, og en reisemodus, som lar en bytte hvilke pokémon som kan dukke opp og man kan fange. I tillegg til spesialmodusene er det bonusbaner, hvor en spiller på et annet brett enn hovedbrettet for ei stund.